Det er efter forstanderen på Halvorsminde Efterskole, Jens Beermanns, eget  udsagn ved at være godt gammeldags træls. - Vi har været forskånet siden coronastart og frem til nu, men inden for de sidste tre uger har vi været ramt to gange, siger Jens Beermann. Sidst, der var smittede på efterskolen, var der seks smittede, det var i maj. Alle kom i søndags til skolen og var negative, men så natten til fredag var en positiv, og alle er nu sendt hjem i isolation, fortæller Jens Beermann. Jens Beermann gik personligt rundt til alle elever i aftes for at forklare dem situationen, og han er stolt over, at alle tager det så pænt. - Der er håb for de unge mennesker, de er efterhånden rutinerede i pressede situationer, siger Jens Beermann. Han fortæller, at eleverne fik morgenmad serveret på sengen i morges, fordi de ikke måtte komme ud fra deres værelser. Forstanderen frygter, at mange er smittede, og i teorien kan alle 125 være smittede, for der har været en del social kontakt. Jens Beermann håber nu, at alle elever vender tilbage med negativ test, så alle kan afslutte skoleåret ordentligt med fest og en kanotur til læsø. - Der skulle have været prøver i dag og i næste uge, men eksamen udgår, og eleverne får overført deres årskarakterer i stedet, slutter Jens Beermann.

Opsummering:
Halvorsminde Efterskole sender elever hjem, efter de kortvarigt var i isolation på deres værelser.